**Önkéntes Szerződés**

Amely létrejött egyrészt:

**a Civil Rádiózásért Alapítvány**

1115 Budapest, Sztregova utca 3

mint **Fogadó szervezet**

**(a továbbiakban Civil Rádió)**,

másrészről:

|  |  |
| --- | --- |
| **név:** |  |
| anyja neve: |  |
| lakcím: |  |
| tartózkodási hely: |  |
| születési idő, hely: |  |

mint: **Önkéntes**

**(a továbbiakban Önkéntes),**

között az alábbiakban meghatározott feltételek szerint:

1. A felek megállapodnak abban, hogy a Civil Rádió az önkéntes szerződés aláírását követően **<időponttól>** az Önkéntest határozatlan időre önkéntesként nyilvántartásba veszi. A felek között önkéntes jogviszony jön létre, melynek keretén belül az Önkéntes a Civil Rádiónál a jelen szerződés részét képező *I. Melléklet*ben meghatározott önkéntes tevékenységet végezhet az ugyanezen mellékletben foglalt feltételek szerint.
2. A Civil Rádió vállalja, hogy az Önkéntesre vonatkozó tényt vagy adatot csak jogszabályban előírt esetben adhat ki harmadik személy részére.
3. Az Önkéntes a szerződés aláírása előtt megismerte a Civil Rádió Szervezeti és Működési Szabályzatát és a Civil Rádiónál végzett önkéntes tevékenysége kapcsán a benne foglaltakat önmagára nézve kötelező érvényűnek ismeri el.
4. A Civil Rádió vállalja, hogy az Önkéntes számára a tevékenysége végzéséhez legszükségesebb eszközöket a jelen szerződés részét képező *II. Melléklet* szerint biztosítja.
5. Az Önkéntes vállalja, hogy a Civil Rádió fizikai eszközeit (pl. stúdió, számítógép), online felületét (pl. weboldal, facebook) és szellemi tulajdonait (pl. logó, szlogen) a jelen szerződés részét képező *II. Melléklet*ben foglaltak szerint használja.
6. Az Önkéntes felel az Önkéntes tevékenység során bizonyíthatóan általa okozott kárért, amennyiben a kárt az önkéntes felróható magatartása okozta.
7. Az Önkéntes, az önkéntes jogviszonyának fennállása alatt nem tanúsíthat olyan magatartást, amely összeegyeztethetetlen a Civil Rádió által képviselt alapvető értékekkel és így nem méltó a Civil Rádió önkénteseihez.
8. Az önkéntes munkavégzés helyszíne a Civil Rádió stúdiója (1116 Budapest, Sztregova utca 5.)
9. Az önkéntes munkavégzés időtartama: heti XXX óra.
10. Az önkéntes tevékenységért az Önkéntes semmiféle anyagi ellenjavadalmazásban nem részesülhet, éves „elszámolás” alapján azonban tájékoztatást kap, hogy az adott tárgyévben mennyivel járult hozzá a Civil Rádió működéséhez. A 350/2011 (XII.30.) Korm. rend. 4§. (5)-nak megfelelően, az önkéntes munka egy órára jutó értékének kiszámításánál a mindenkori legkisebb havi minimálbér százhatvanad részét kell figyelembe venni.
11. Szerződő felek bármelyike az önkéntes jogviszonyt rendkívüli felmondással is bármikor megszűntetheti, amennyiben a másik fél a jelen szerződésben írt bármely kötelezettségét megszegi és a kötelezettség megszegése szándékos vagy súlyosan gondatlan magatartásra vezethető vissza. Rendkívüli felmondás alapja lehet, ha bármely fél olyan magatartást tanúsít, amely a másik fél számára a jogviszony fenntartását lehetetlenné teszi.
12. Minden vitás kérdésben, amelyet a jelen szerződés nem rendez, a Civil Rádió Szervezeti és Működési Szabályzata, a 2011. évi CLXXV. törvény az egyesülési jogról, a közhasznú jogállásról, valamint a civil szervezetek működéséről és támogatásáról, illetve a 2005. évi LXXXVIII. törvény a közérdekű önkéntes tevékenységről irányadóak.

A szerződő felek a jelen szerződésben és mellékleteiben foglaltakat elolvasták és azt, mint akaratukkal mindenben egyezőt írják alá.

Budapest, ……………..…………………….

|  |  |  |
| --- | --- | --- |
|  |  |  |
| Görög MáriaCivil Rádiózásért Alapítvány Kuratóriumának elnöke |  | Önkéntes |

**I. Melléklet**

**ÖNKÉNTES TEVÉKENYSÉGEK**

A Civil Rádiónál végezhető önkéntes tevékenységeket és végzésük feltételeit jelen melléklet tartalmazza.

Az egyes önkéntes tevékenységek koordinálását a Civil Rádió kuratóriuma által erre kijelölt önkéntes vagy fizetett munkatárs végzi. A koordinálással megbízott személy köteles a legjobb tudása szerint a tőle elvárható legtöbb segítséget megadni az önkénteseknek tevékenységük végzéséhez. Az önkéntesek feladatuk végzésében kötelesek elfogadni a koordnálással megbízott személy iránymutatásait – amennyiben azokkal nem ért egyet, panaszával a kuratóriumhoz fordulhat, mely következő ülésén köteles azt kivizsgálni.

A koordinátorok személyéről és elérhetőségeiről az önkénteseknek a kuratórium ad elektronikus úton tájékoztatást. Amennyiben adott tevékenységnek aktuálisan nincs kijelölt koordinátora, a koordinátori feladatokat a kuratórium látja el.

A Civil Rádióban elsődlegesen végezhető önkéntes feladatok – a szervezet alapvető működési profiljának megfelelően – a műsorkészítéshez és a hozzá kapcsolódó lebonyolításhoz, technikai feladatok ellátásához kapcsolódnak. Az alábbi részletesebb leírásban ezen két önkéntesi tevékenységhez kapcsolódó feladatokat foglaltuk össze. Természetesen több olyan feladat és feladatkör is létezik, amelyek a napi működéshez közvetetten járulnak hozzá (weboldal fejlesztés és karbantartás, adminisztratív feladatok, marketinghez és forrásteremtéshez kapcsolódó részfeladatok, stb.) – ezeket e szerződés melléklete részletesen nem foglalja össze. Az egyéb tevékenységi körbe sorolható feladatok ellátása esetén, az önkéntessel kötött szerződés mellékletében egyénileg foglaljuk össze az önkéntes vállalásokat.

**1. Műsorkészítés**

A műsorkészítői tevékenységbe a következők tartoznak: műsorvezetés, műsorszerkesztés, hírolvasás, hírszerkesztés.

Önálló műsorkészítővé minden önkéntes egy rövid felkészülési időszak után válhat, mely időszak alatt a Civil Rádió egy régebbi műsorkészítő önkéntese segíti a rádiós munkába való betanulást.

Új műsor indítását a Civil Rádióban ún. szinopszis (műsorterv) készítésével lehet kezdeményezni. A szinopszis elfogadása és három próbaadás elkészítése után indulhat új műsor a Civil Rádióban.

A műsorkészítési tevékenységet az egyes sávok tekintetében a sávszerkesztők koordinálják.

A műsorkészítő önkéntes vállalja, hogy

* műsorainak témaválasztásánál és a téma feldolgozásánál figyelembe veszi a Civil Rádió által képviselt alapvető értékeket: a téma vagy annak feldolgozása semmiképpen nem lehet szándékosan gyűlölködő vagy kirekesztő, a műsorok vendégeinek esetleges ilyen típusú megnyilvánulásaitól a műsorvezetőnek kötelessége egyértelműen elhatárolódni;
* műsoraiban alkalmazkodik a rádió általános zenei arculatához, az indokolt eseteket kivéve a Civil Rádió előre összeállított zenei listájának soron következő track-jeit használja;
* nem eszik, cigarettázik a stúdióban, illetve módosult tudatállapotban nem lép be a rádióba;
* alkohol vagy kábítószer hatása alatt nem vezet rádióműsort;
* vigyáz a stúdiótechnikára, és mindig jelzi a technikai hibákat, leállásokat a műszaki vezetőnek, de legalább a jelen lévő technikusnak;
* az általa készített vagy felügyelt műsor kezdete előtt legalább 15 perccel megjelenik a stúdióban;
* legjobb tudása szerint készül fel minden műsorra;
* évente legalább egy alkalommal részt vesz a Civil Rádió közös találkozóin;
* ha bármilyen oknál fogva nem tudja megtartani vagy elkészíteni a műsorát, akkor legalább 48 órával előtte, de a lehető leghamarabb jelzi ezt a sávszerkesztőnek;
* legalább három héttel előre jelzi a sávszerkesztőnek, ha átmenetileg vagy végleg szüneteltetni kívánja műsorát;
* amennyiben a rádió vezetése (kuratórium, szerkesztőbizottság vagy a sávszerkesztő) a műsorát más időpontra kívánja áthelyezni, időtartamán módosítani szeretne, apróbb tartalmi vagy formai változtatást kér, azt elfogadja.

A műsorkészítő önkéntes továbbá tudomásul veszi, hogy

* a műsoridő nem a magántulajdona;
* bármelyik Civil Rádiónál elhangzott és felvett hangzóanyag a Civil Rádió tulajdona, melyet a rádió az Önkéntes előzetes beleegyezése nélkül felhasználhat.

A Civil Rádió vállalja, hogy

* az Önkéntes számára biztosítja a műsorkészítés alapvető technikai és irodai feltételeit (lsd. *II. Melléklet*);
* nem élő műsor esetén biztosítja a műsor adásfolyamba kerülését;
* a műsort archiválja és az önkéntes számára térítésmentesen elérhetővé teszi;
* a műsor számára helyet ad internetes weboldalán.

**2. Technikusi tevékenység**

A technikusi tevékenységbe a következők tartoznak: élő műsorok technikai lebonyolítása, felvételek készítése és hangvágás, archívumok kezelése, karbantartás.

Technikussá minden önkéntes egy rövid felkészülési időszak után válhat, mely időszak alatt a Civil Rádió egy régebbi önkéntes technikusa segíti a stúdiótechnika használatának elsajátítását.

A technikusi tevékenységet a mindenkori műszaki vezető koordinálja.

A technikus önkéntes vállalja, hogy

* nem eszik, cigarettázik a stúdióban, illetve a technikai helyiségben valamint módosult tudatállapotban nem lép be a rádióba;
* alkohol vagy kábítószer hatása alatt nem végzi a tevékenységét;
* vigyáz a stúdiótechnikára, és mindig jelzi a technikai hibákat, leállásokat a műszaki vezetőnek;
* az általa kevert élő műsor kezdete előtt legalább 15 perccel megjelenik a stúdióban;
* legjobb tudása szerint végzi feladatát;
* évente legalább egy alkalommal részt vesz a Civil Rádió közös találkozóin;
* ha bármilyen oknál fogva a rá bízott feladatot nem tudja elvégezni – különösen vonatkozik ez az élő műsorok keverésére –, akkor legalább 48 órával előtte, de a lehető leghamarabb jelzi ezt a műszaki vezetőnek;
* legalább három héttel előre jelzi a műszaki vezetőnek, ha átmenetileg vagy végleg szüneteltetni kívánja technikusi tevékenységét;

**II. Melléklet**

**ESZKÖZÖK HASZNÁLATA**

Jelen melléklet tartalmazza a Civil Rádió azon fizikai eszközeit, online felületeit és szellemi tulajdonait, melyeket minden önkéntes, a jelen mellékletben leírt feltételek betartása mellett a Civil Rádiónál végzett önkéntes tevékenysége során használhat.

**1. Fizikai eszközök**

* az Előkészítőben található számítógép, az arra telepített nyomtató és az onnan elérhető hálózati meghajtók;
* az Előkészítőben található vezetékes telefon a műsorok szervezéséhez;
* a technikai helyiség műsor-lebonyolításhoz szükséges eszközei a technikus önkéntesek számára;
* az 1-es stúdió élő műsorok lebonyolításához;
* a 2-es stúdió felvételre készülő anyagok készítéséhez.

Az Önkéntes a fizikai eszközök használatának kapcsán vállalja, hogy

* csak az adott eszköz használatának biztonságos felhasználói szintű ismerete mellett veszi igénybe az adott eszközt, más esetben segítséget kér a használatához;
* az eszközök meghibásodását, rendellenes működését haladéktalanul jelzi a műszaki vezetőnek;
* minden eszközt csak a szükséges mértékben, szükséges ideig használ.

**2. Online felületek**

* a Civil Rádió hivatalos weboldala: [www.civilradio.hu](http://www.civilradio.hu);
* a Civil Rádió hivatalos Facebook oldala: [facebook.com/civil.radio](https://www.facebook.com/civil.radio);
* a Civil Rádió bármely műsorának hivatalos Facebook oldala, pl. [facebook.com/117Perc](https://www.facebook.com/117Perc).

A Civil Rádió Önkéntesei azon online felületek szerkesztéséhez kapnak hozzáférést, mely önkéntes tevékenységükhöz szükséges. Hozzáférést a műszaki vezetőtől kell kérni.

Az Önkéntes – amennyiben jogosultságot kap valamely felület szerkesztéséhez – ezek használata kapcsán vállalja, hogy

* az adott felületet mindig a céljának megfelelően alkalmazza;
* az adott felületen mutatott aktivitása a szükségesnél nem nagyobb mértékű és a vállalt önkéntes tevékenységhez kötődik;
* a tartalmak közzétételénél figyelembe veszi a Civil Rádió által képviselt alapvető értékeket: a tartalom vagy annak kommentálása semmiképpen nem lehet szándékosan gyűlölködő vagy kirekesztő, a tartalomhoz kötődő esetleges ilyen típusú megnyilvánulásoktól pedig (pl. kommentek) az eredeti tartalom közzétevőjének kötelessége egyértelműen elhatárolódni.

**3. Szellemi tulajdon**

* A Civil Rádió neve („Civil Rádió”, „Civil Rádió FM98”)
* A Civil Rádió logói.
* A Civil Rádió szlogenje: („Nyitott. Szabad. Hozzád szól.”)

Az Önkéntes a Civil Rádió szellemi tulajdonának felhasználásánál vállalja, hogy

* azokat a Civil Rádió céljainak megfelelően használja;
* nem használja őket olyan környezetben, mely a Civil Rádió alapvető értékeivel nincs összhangban;
* amennyiben műsorkészítőként műsorának saját weboldalt, esetleg szóróanyagot hoz létre, azon a Civil Rádió nevét, szlogenjét és logóját megjeleníti, webes felület esetén a Civil Rádió weboldalára linkelve, papír alapú szóróanyag esetén pedig a weboldal címének feltüntetésével.